Polisie krap nog kop ná aanval op sakevrou | Netwerk24
Deur André Damons 20 Oktober 2019 18:46
Die 43-jarige vrou, wat 'n begrafnisonderneming besit, is in 'n ernstige toestand in die hoësorgeenheid van 'n private hospitaal in die dorp.
Die vrou het Vrydag omstreeks 18:45 by die huis in Hartleystraat aangekom en gewag vir die hek om agter haar toe te gaan toe 'n man opgedaag en op haar geskiet het. Sy is in die bors en rug getref.
Drie patroondoppies is op die toneel gevind.
Brig. Motantsi Makhele, provinsiale polisiewoordvoerder, het vroeër gesê die aanvaller het in 'n motor gevlug.
Makhele wou Saterdag weens "veiligheidsredes" nie die vrou se naam of waar sy behandel word, bekend maak nie.
Dit is nog nie seker of enigiets geroof is nie.
Volgens die vrou se broer was hy Vrydagaand in die huis toe hy die skote hoor klap het. Toe hy uithardloop, was die aanvaller reeds weg.
"Ek het groot geskrik. My suster is nou orraait," is al wat hy wou sê.
Volgens hom het die polisie gesê hulle mag nie met die nuusmedia praat nie.
Die motief vir die aanval is nog onbekend. 'n Klag van poging tot moord word ondersoek.
* Die polisie vra enigeen met inligting oor die voorval om die Kroonstad-polisie by 056 216 5503 te bel, of die polisie se noodnommer, 08600 10111, te skakel.